Fliekresensie: ‘Dis ’n oop-oë-nagmerrie’FALL ⭐⭐⭐⭐⭐⭐⭐⭐/10 Met Grace Caroline Currey en Virginia Gardner Regisseur: Scott Mann Avontuur-riller Sweet op jou handpalms, jou hart bons in jou keel, hoendervleis op jou arms en jy soebat om genade. Nee. Jy het nie die jongste beurtkragskedule gesien nie. Jy het pas uit Fall gekom. Ja, die titel lyk mak, maar glo my; Fall is een van die mees skrikwekkende flieks van die afgelope paar jaar. Ek het ŉ resensent onder sy stoel sien inkruip. Moenie dink dis goedkoop grilvermaak nie. Daar is geen grieselgeeste of monsters of helde met superkragte nie. Net twee mooi meisies wat 700 meter teen ŉ leer uitklim by die vierde hoogste toring in die wêreld en daar is net vlaktes om hulle. Geen hulp nie. Dan sien jy die duiselingwekkende paal met ŉ televisiemas en mankoliekerige leer. Die kamera klim saam met die meisies soos wat hulle klim. Dit swiep en duik en draai rondomtalie. Hoe hoër hulle klim, sonder enigiets onder hulle behalwe ŉ geroeste leer, hoe sterker konsentreer die masochistiese kamera op die loodregte afgrond. Meer wil ŉ mens nie verklap nie, maar as jy bang is vir hoogtes, twyfel ek of jy die fliek enduit sal maak. Die hoogtes is afgryslik en daar is niks tussen jou en 700 meter, of oor die 2 000 voet, onder jou nie. Jy klim saam met die meisies. En natuurlik loop dinge skeef. Moenie clichés verwag nie, want om vir 100 minute saam met twee karakters op ŉ platform so groot soos ŉ koffietafel doer bo deur te bring, wil gedoen wees. Regisseur Scott Mann smokkel met jou senuwees. Hy trek dit aan flarde. En ek sal erken: dis die eerste keer in my lewe dat ek my oë vir ŉ minuut in ŉ rolprent toegemaak het. Dit is ŉ oop-oë-nagmerrie. Dis vreesaanjaend skrikwekkend. As jy die moed het, klim saam met Grace Caroline Currey en Virginia Gardner teen ŉ loodregte leer uit en leer hoe dapper jy is. Fall ontvang ŉ telling van 8/10 vanweë die uitstekende draaiboek, die manier waarop die skrywer jou kop besig hou en ŉ toring so dik soos twee voorarms waarteen hulle uitklim. Fall is slegs in rolprentteaters te sien. Het jy genoeg moed?